**Likumprojekta „Grozījumi likumā „Par apdrošināšanu bezdarba gadījumam””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Likumprojekts „Grozījumi likumā „Par apdrošināšanu bezdarba gadījumam”” (turpmāk – likumprojekts) izstrādāts pēc Labklājības ministrijas iniciatīvas.Likumprojekta mērķis ir:* pilnveidot vidējās apdrošināšanas iemaksu algas aprēķināšanas kārtību un harmonizēt to ar vidējās algas aprēķināšanu citiem sociālās apdrošināšanas pabalstiem. Likumprojekts paredz noteikt, ka no 2022. gada 1. janvāra bezdarbnieka pabalsta aprēķināšanai vidējo apdrošināšanas iemaksu algu noteiks no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot četrus kalendāra mēnešus pirms mēneša, kurā iestājies apdrošināšanas gadījums (t.i., persona ieguvusi bezdarbnieka statusu vai persona pieprasījusi bezdarbnieka pabalstu);
* precizēt normu par deleģējumu Ministru kabinetam izdot noteikumus, kuros tiktu noteikta vidējās apdrošināšanas iemaksu algas aprēķina kārtība un nosacījumi;
* papildināt tiesisko regulējumu, nosakot, ka bezdarbnieka pabalstu un apbedīšanas pabalstu ieskaita kredītiestādes vai pasta norēķinu sistēmas (PNS) kontā Latvijā vai Eiropas Savienības dalībvalsts kredītiestādes kontā.

Likumprojektā noteiks, ka likums stāsies spēkā 2020. gada 1. janvārī, bet atsevišķas tā normas – 2022. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Labklājības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likumu „Par apdrošināšanu bezdarba gadījumam” (turpmāk – likums) tiesības uz bezdarbnieka pabalstu ir bezdarbniekam, kuram apdrošināšanas stāžs ir ne mazāks par vienu gadu, ja par viņu Latvijas Republikā ir veiktas vai bija jāveic obligātās sociālās apdrošināšanas iemaksas (turpmāk – iemaksas) bezdarba gadījumam ne mazāk kā 12 mēnešus pēdējo 16 mēnešu periodā pirms bezdarbnieka statusa iegūšanas dienas.Likumā ir noteikts, ka, aprēķinot bezdarbnieka pabalstu, ņem vērā personas vidējo apdrošināšanas iemaksu algu par 12 kalendāro mēnešu periodu, šo periodu beidzot divus kalendāros mēnešus pirms mēneša, kurā persona ieguvusi bezdarbnieka statusu.Gadījumā, ja par bezdarbnieku pēdējo 16 mēnešu periodā pirms bezdarbnieka statusa iegūšanas dienas iemaksas bezdarba gadījumam nav veiktas vai ir veiktas mazāk nekā 12 mēnešus, un, ja tās ir veiktas vai bija jāveic arī par periodu pēc bezdarbnieka statusa iegūšanas dienas, nosakot tiesības uz bezdarbnieka pabalstu, ņem vērā iemaksas bezdarba gadījumam par pēdējo 16 mēnešu periodu pirms pabalsta pieprasīšanas dienas, ja ir ievēroti pārējie bezdarbnieka pabalsta piešķiršanas nosacījumi, vidējo apdrošināšanas iemaksu algu bezdarbnieka pabalsta apmēra noteikšanai aprēķina no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot divus kalendāra mēnešus pirms mēneša, kurā persona pieprasījusi bezdarbnieka pabalstu.Praksē arvien biežāk personas vienlaikus ir sociāli apdrošinātas gan kā darba ņēmējas, gan kā mikrouzņēmuma darbinieki. Ņemot vērā, ka mikrouzņēmuma nodokļa maksātāji nodokļa deklarāciju sniedz Valsts ieņēmumu dienestam par iepriekšējo ceturksni (deklarāciju var mēneša laikā precizēt), pabalsta apmēra aprēķināšanai Valsts sociālās apdrošināšanas aģentūras (turpmāk - VSAA) rīcībā nav informācijas par mikrouzņēmuma nodokļa maksātāja iemaksām. Lai vienkāršotu un vienādotu sociālās apdrošināšanas pabalstu aprēķinu arī personām, kuras vienlaikus ir gan darba ņēmēja, gan mikrouzņēmuma darbinieka statusā, kā arī ņemot vērā informācijas pieejamību, nepieciešams likumā noteikt, ka vidējo apdrošināšanas iemaksu algu nosaka no apdrošinātās personas obligāto iemaksu algas par 12 kalendāro mēnešu periodu, šo periodu beidzot četrus kalendāros mēnešus pirms mēneša, kurā iestājies apdrošināšanas gadījums. *Piemēram*, personai apdrošināšanas gadījums iestājies 2018. gada martā. Vidējo apdrošināšanas iemaksu algu ņemtu vērā par periodu no 2016. gada novembra līdz 2017. gada oktobrim.Likumprojekta mērķis ir pilnveidot vidējās apdrošināšanas iemaksu algas aprēķināšanas kārtību un saskaņot to ar vidējās algas aprēķināšanu citiem sociālās apdrošināšanas pabalstiem.Likumprojekts paredz precizēt normu par deleģējumu Ministru kabinetam izdot noteikumus, kuros tiktu noteikta vidējās apdrošināšanas iemaksu algas aprēķina kārtība un nosacījumi, t.sk., aprēķina formula, aprēķinā piemērojamā alga gadījumos, kad personai par periodu, kurš tiek ņemts vērā aprēķinā, nav reģistrēta apdrošināšanas iemaksu alga (piemēram, personai bijusi darbnespējas lapa B, vai persona bijusi grūtniecības, dzemdību vai bērna kopšanas atvaļinājumā).VSAA arvien biežāk saņem personu lūgumus pabalstus pārskaitīt uz ārvalstu kontiem, t.sk., uz tādām ārvalstīm, ar kurām Latvijai nav noslēgts līgums sociālās drošības jomā vai kura nav Eiropas Savienības dalībvalsts, Šveices Konfederācija un Eiropas Ekonomikas zonas dalībvalsts. Minētās personas dzīvo vai ir nodarbinātas Latvijā. Šāds personu lūgums pamatots ar iemeslu, ka Latvijā personas kredītiestādes kontu ir bloķējuši tiesu izpildītāji.Latvijas Republikas Satversmē garantētās tiesības uz sociālo nodrošinājumu tiek nodrošinātas Latvijas teritorijā, izņemot gadījumus, kad sociālā aizsardzība tiek īstenota saskaņā ar Latvijas noslēgtu starpvalstu līgumu sociālās drošības jomā vai saskaņā ar Eiropas Parlamenta un Padomes 2004. gada 29. aprīļa regulu (EK) Nr. 883/2004 par sociālās nodrošināšanas sistēmu koordinēšanu (turpmāk – regula Nr. 883/2004), un starpvalstu līgums vai regula Nr. 883/2004 paredz pensijas vai pabalsta eksportu.Likumā nav noteikta norma par pabalstu izmaksu. Ministru kabineta 2008. gada 21. oktobra Ministru kabineta noteikumu Nr. 866 „Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība” 18. punkts nosaka, ka bezdarbnieka pabalstu un apbedīšanas pabalstu VSAA pārskaita pabalsta saņēmēja kredītiestādes vai PNS (pasta norēķinu sistēma) kontā. Tādējādi normatīvie akti neparedz pabalstu pārskaitīšanu tieši pabalsta saņēmēja Latvijas kredītiestādes kontā vai PNS (pasta norēķinu sistēmas) kontā. Valsts tiesībās darbojas vispārējais tiesību princips, ka atļauts ir tikai tas, kas ir noteikts ar tiesību normu. Starptautiskajā praksē katra valsts savus piešķirtos pabalstus ieskaita personas kredītiestādes kontā valstī, kura piešķīrusi pabalstus. Lai pabalstu pārskaitītu uz personas kredītiestādes kontu citā valstī, jābūt tiesiskam pamatam to darīt. Ja normatīvajos aktos nav noteikts, ka pabalstus var pārskaitīt uz kredītiestādes kontiem citā valstī, un arī saskaņā ar regulu vai starpvalstu līgumu pabalsts netiek eksportēts, tad nav tiesiska pamata pabalstus pārskaitīt uz personas kredītiestādes kontu citā valstī. Turklāt personai nav no konkrētas tiesību normas izrietošas publiskās subjektīvās tiesības pieprasīt iestādei, lai tā skaita pabalstu uz kontu citā valstī.Saskaņā ar likuma „Par valsts sociālo apdrošināšanu” 9. panta otro daļu, 10. panta otro daļu un 11. panta otro daļu attiecīgi no nodarbinātības speciālā budžeta, no darba negadījumu speciālā budžeta un no invaliditātes, maternitātes un slimības speciālā budžeta var finansēt sociālās apdrošināšanas pakalpojumus tikai saskaņā ar speciālajiem likumiem. Savukārt likuma „Par maternitātes un slimības apdrošināšanu”, likuma „Par apdrošināšanu bezdarba gadījumam” un likuma „Par obligāto sociālo apdrošināšanu pret nelaimes gadījumiem darbā un arodslimībām” normas neparedz VSAA tiesības no speciālajiem budžetiem segt izdevumus, kas saistīti ar pabalstu pārskaitīšanu uz citu valsti.Tā kā VSAA administrē pensiju un pabalstu izmaksu, tad tas ietver arī VSAA pienākumu nodrošināt kontroli pār budžeta līdzekļu pareizu un tiesisku izlietojumu un pienākumu atgūt nepamatoti izmaksātos līdzekļus. Likuma „Par valsts sociālo apdrošināšanu” 27.¹ panta sestā daļa nosaka, ja saistībā ar personas nāvi vai bezvēsts prombūtni ir radusies sociālās apdrošināšanas pakalpojuma, valsts sociālā pabalsta vai izdienas pensijas pārmaksa, kredītiestāde vai valsts akciju sabiedrība "Latvijas Pasts" pēc VSAA rakstveida pieprasījuma to atmaksā VSAA, pārskaitot attiecīgo summu no personas konta uz VSAA pieprasījumā norādīto kontu un atskaitot kredītiestādes vai valsts akciju sabiedrības "Latvijas Pasts" komisijas maksu par pārskaitījuma veikšanu. Pārmaksu atmaksā apmērā, kas nepārsniedz mirušās personas kredītiestādes vai pasta norēķinu sistēmas (PNS) kontā pieejamos naudas līdzekļus. Tādējādi, ja pabalsti tiktu pārskaitīti uz personas kredītiestādes kontu citā valstī, tad šī norma nedarbosies, jo ārvalstu kredītiestādēm nav saistoša iepriekš minētā likuma norma.No Latvijas Republikas Satversmes izrietošais valsts pienākums garantēt tiesības uz sociālo nodrošinājumu Latvijas teritorijā dzīvojošiem valsts pilsoņiem un pastāvīgajiem iedzīvotājiem tiek realizēts arī saskaņā ar Noguldījumu garantiju likumu, kas paredz valsts garantētu naudas izmaksu no garantiju fonda gadījumos, kad kredītiestādes darbība tiek apturēta. Līdz ar to, pārskaitot pabalstus un pensijas uz citiem kontiem, kas nav konti kredītiestādēs vai ir konti citā valstī, ir risks, ka persona nesaņem pienākošos pabalstu vai pensiju un valsts nevarēs izpildīt tai uzlikto pienākumu. Prakse liecina, ka katra valsts savus piešķirtos pabalstus ieskaita personas kredītiestādes kontā valstī, kura piešķīrusi pabalstus. Tomēr izņēmums irt valstis, ar kurām Latvijai ir noslēgti līgumi sociālās drošības jomā, vai Eiropas Savienības dalībvalstis, Šveices Konfederācija un Eiropas Ekonomikas zonas dalībvalstis. Ņemot vērā iepriekš minēto un juridiskās skaidrības nodrošināšanai, likumprojektā iekļauta norma par pabalstu izmaksu, kas paredz pabalstu pārskaitīt pabalsta saņēmēja Latvijas Republikas kredītiestādes vai pasta norēķinu sistēmas (PNS) kontā. Vienlaikus norma paredz, ka gadījumos, kad pabalsti piešķirti saskaņā ar Latvijas noslēgtu starpvalstu līgumu sociālās drošības jomā vai saskaņā ar Eiropas Parlamenta un Padomes 2004. gada 29. aprīļa regulas (EK) Nr.883/2004 par sociālās nodrošināšanas sistēmu koordinēšanu, un starpvalstu līgums vai regula paredz pabalsta eksportu, var tikt pārskaitīti uz pabalsta saņēmēja kredītiestādes kontu attiecīgajā līgumvalstī vai Eiropas Savienības dalībvalstī, Šveices Konfederācijā un Eiropas Ekonomikas zonas dalībvalstī. Tā kā likumprojekts paredz vienādot vidējās apdrošināšanas iemaksu algas aprēķinu no 2022. gada 1. janvāra, tad nepieciešams precizēt jau iepriekš pieņemto grozījumu spēkā esamības laiku, pagarinot to, kā arī likuma pārejas noteikumos noteikt, ka vidējās apdrošināšanas iemaksu algas aprēķins saskaņā ar likumā esošajiem noteikumiem piemērojams līdz 2021. gada 31. decembrim. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bezdarbnieka pabalsta saņēmēji.Pēc VSAA informācijas 2018.gadā bezdarbnieka pabalsta saņēmēju skaits: vidēji mēnesī – 32 283 personas (sievietes – 19 030; vīrieši – 13 252), unikālais – 83 467 personas (sievietes – 48 330; vīrieši – 35 137). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina sabiedrības tiesības un pienākumus, kā arī veicamās darbības. Likumprojekts nerada papildus administratīvo slogu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts saistīts ar likumprojektu „Grozījumi likumā „Par maternitātes un slimības apdrošināšanu”” (ņemot vērā, ka izstrādātie grozījumi likumā „Par maternitātes un slimības apdrošināšanu” (VSS-639) tostarp paredz noteikt, ka no 2022.gada 1.janvāra pabalstu aprēķināšanai vidējo apdrošināšanas iemaksu algu noteiks no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot četrus kalendāra mēnešus pirms mēneša, kurā iestājies apdrošināšanas gadījums, abi likumprojekti skatāmi kopā).  |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2018.gada 12.decembrī publicēts Labklājības ministrijas tīmekļa vietnē sadaļā “LM dokumentu projekti”, ar lūgumu sniegt priekšlikumus par likumprojektu līdz 2018.gada 31.decembrim, tādējādi dodot iespēju sabiedrībai līdzdarboties likumprojekta izstrādes procesā.  |
| 2. | Sabiedrības līdzdalība projekta izstrādē | Vidējās apdrošināšanas iemaksu algas aprēķināšanas kārtības maiņa, harmonizējot ar citiem likumiem, tika prezentēta Nacionālās trīspusējās sadarbības padomes Sociālās drošības apakšpadomes (SDA) sanāksmē 2018.gada 21.februārī. SDA pieņēma zināšanai. |
| 3. | Sabiedrības līdzdalības rezultāti | Sabiedrības locekļi tika aicināti savu viedokli izteikt līdz 2018.gada 31.decembrim.Likumprojekta sabiedriskajā apspriešanā nekādi priekšlikumi un iebildumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošu institūciju likvidācija vai reorganizācija. Pēc likuma spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R.Petraviča

Salmane 67021556

Irena.Salmane@lm.gov.lv